钦定古今图书集成/明伦汇编/氏族典/第433卷 > 《廖用贤尚友录》 > 鲍勋
## 钦定古今图书集成/明伦汇编/氏族典/第433卷 > 《廖用贤尚友录》 > 鲍勋

按《魏志鲍勋传》：“勋字叔业，泰山平阳人也，汉司隶校
尉鲍宣九世孙。宣后嗣有从上党徙泰山者，遂家焉。
建安十七年，太祖辟勋丞相掾。二十二年，立太子，以勋为中庶子，徙黄门侍郎，出为魏郡西部都尉。太子
郭夫人弟，为曲周县吏，断盗官布法应弃市。太子数
为之请罪，勋不敢擅纵。具列上。太子不悦。会郡界休”
兵，有失期者，密敕中尉奏免勋官。久之，拜侍御史。延
康元年，太祖崩，太子即王位，勋以驸马都尉兼侍中。
文帝出游猎，勋上疏抗言之。帝怒，出勋为右中郎将。
黄初四年，尚书令陈群、仆射司马宣王并举勋为宫
正，帝不得已而用之，百官严惮，罔不肃然。六年，帝欲
征吴，勋谏，帝益忿之，左迁治书执法。帝从寿春还，屯
陈留。郡界，太守孙邕见出过勋。时营垒未成，邕邪行
不从正道，军营令史刘曜欲推之，勋解止不举。大军
还洛阳，曜有罪，勋奏绌遣，而曜密表勋私解邕事，帝
大怒，遂诛勋。